KIRJALLINEN KYSYMYS P-2064/00 esittäjä(t): Luciana Sbarbati (ELDR) komissiolle. LIFE-Luonto-hankkeiden toteuttamista valvovien yritysten rooli.



Virallinen lehti nro 072 E , 06/03/2001 s. 0174 - 0175



KIRJALLINEN KYSYMYS P-2064/00 esittäjä(t): Luciana Sbarbati (ELDR) komissiolle (16. kesäkuuta 2000) Aihe: LIFE-Luonto-hankkeiden toteuttamista valvovien yritysten rooli LIFE-Luonto-hankkeita koskevassa hakulomakkeessa ilmoitetaan, että komissiota avustavat ulkopuoliset neuvonantajaryhmät hankkeiden seurannassa ja ehdotusten muodollisen ja hallinnollisen moitteettomuuden tarkistamisessa. Ulkopuoliset neuvonantajat eivät voi antaa hankkeelle ideointiapua tai auttaa sen institutionaalisessa tai rahoituksellisessa toteuttamisessa, ja heidän on toimittava avoimesti ja puolueettomasti. Voisiko komissio kertoa, - mitkä ovat ne edellytykset, jotka neuvonantajayritysten on täytettävä, jotta niiden voidaan katsoa soveltuvan tekemään sopimus LIFE-Luonto-ohjelman täytäntöönpanosta? - mikä rooli neuvonantajayrityksellä on sopimusehtojen mukaan? - kuuluuko lausuntojen antaminen hankkeeseen liittyvien toimien strategioista ja päämääristä neuvonantajayritysten tehtäviin? - minkälaisia kustannuksia pidetään sopivina tällaisten sopimusten osalta? Voiko neuvonantajayrityksen vastuuhenkilöillä olla yhteyksiä LIFE-Luonto-hankkeista etua saaviin yrityksiin tai laitoksiin tai voiko heillä olla niissä tai strateginen asema? Voisiko komissio ilmoittaa, mitä tehdään sen varmistamiseksi, että tasa-arvon ja avoimuuden periaatteita noudatetaan kaikkia LIFE-Luonto-ohjelmaan osallistuvia kohtaan? Margot Wallströmin komission puolesta antama vastaus (11. heinäkuuta 2000) Komissiota LIFE-Luonto-hankkeissa avustavat ulkopuoliset asiantuntijaryhmät valitaan avoimen tarjouskilpailun perusteella. Pätevyysvaatimukset koskevat muun muassa kyseisten henkilöiden ammattikokemusta, tieteellistä pätevyyttä, kielitaitoa sekä ryhmän koostumusta ja riippumattomuutta ehdotusten tekijöistä. Asiantuntijat avustavat komissiota sopimuksen mukaisesti komission ja ehdotusten tekijöiden sekä viranomaisten välisessä yhteydenpidossa rahoitushakemuksen esittelyvaiheen aikana. Tarvittaessa asiantuntijat hankkivat komissiolle täydentävät tekniset ja tieteelliset tiedot, joiden avulla komissio arvioi sille esitetyt hankkeet. He seuraavat jokaisen hankkeen toteuttamista, johon kuuluu toteutettujen toimenpiteiden analyysi, jokaista rahoituksensaajan tekemää toimintakertomusta koskevat tekniset neuvot, kahdesti vuodessa toimitettava yksityiskohtainen raportti sekä jokaisen hankkeen lopussa alkuperäisten tavoitteiden perusteella tapahtuva tulosten arviointi. Asiantuntijat toimivat koko ajan välittäjinä komission, rahoituksensaajien sekä kansallisten ja paikallistason viranomaisten välillä sekä neuvovat rahoituksensaajia komissiolle jätettävien asiakirjojen laatimisessa. Asiantuntijat myös rohkaisevat vertailemaan eri hankkeista saatuja kokemuksia. Ulkopuolisten asiantuntijaryhmien lausunnot lähetetään komissiolle, jonka tehtävänä on päättää hankkeeseen liittyvistä asioista kuten maksuista, lisätietojen pyytämisestä ja hankkeen tavoitteiden tarkistamisesta. Ulkopuolisten asiantuntijaryhmien menot koostuvat pääasiassa henkilöstö- ja virkamatkakuluista. Ulkopuolisten asiantuntijaryhmien ja niiden henkilöstön on oltava ehdottoman riippumattomia LIFE-Luonto-hankkeiden rahoituksensaajista. Ryhmän jäsenet eivät voi ottaa rahoituksensaajilta minkäänlaista korvausta eivätkä he voi olla päättävässä asemassa tukea saavassa yrityksessä, ei edes korvauksetta. Komissio pyrkii takaamaan, niin hyvin kuin se on inhimillisesti mahdollista, että LIFE-Luonto-hankkeiden ehdotusten tekijöitä kohdellaan yhtäläisesti esimerkiksi seuraavilla tavoilla: jäsenvaltioissa järjestetyt LIFE-Luonto-hankkeiden tiedotus- ja koulutustilaisuudet ovat avoimia kaikille, eivätkä komissio ja asiantuntijaryhmät anna tietoja käsiteltävänä olevien ehdotusten valintakelpoisuudesta tai laadusta. Komissio ja asiantuntijaryhmät eivät myöskään hyväksy kutsuja vierailla sellaisella alueella, jota koskevasta hankkeesta komissio ei ole vielä tehnyt rahoituspäätöstä.